Lietuvių katalikų mokslo akademija

Lietuvių katalikų mokslo akademija (LKMA) – lietuvių katalikų mokslininkų organizacija, įsteigta 1922 m. Veikė iki 1940 m. Lietuvoje, centras Kaune, 1956–1992 m. užsienyje, centras Romoje, nuo 1990 m. atkurta Lietuvoje, nuo 1992 m. centras Vilniuje. LKMA aula ir Centro valdybos būstinė įsikūrę Vilniuje, Pilies g. 8. JAV LKMA padalinys veikia kaip savarankiškas juridinis vienetas.

 Struktūra 
Lietuvių katalikų mokslo akademijos veiklai vadovauja Centro valdyba, nuo 2001 m. LKMA narių renkama 6 m. kadencijai. Yra skyriai Vilniuje, Kaune, Klaipėdoje, mažesnės grupės Šiauliuose, Telšiuose; skyriuose veikia sekcijos. Akademijos nariai yra 4 kategorijų:
 nariai akademikai, labiausiai pasižymėję mokslininkai
 nariai
 nariai pagalbininkai, neturintys mokslo laipsnio
 garbės nariai.

Nuo 1922 m. akademiko vardas suteiktas 60 mokslininkų. 10 narių akademiko vardas suteiktas iki Antrojo pasaulinio karo, 23 – po jo išeivijoje ir 25 – po 1991 m. LKMA narių 1956 m. buvo 85, 1965 m. – 188, 1977 m. – 226, 1985 m. – 263, 2000 m. – 753 nariai, iš jų apie 150 gyveno užsienyje. 2020 m. lapkritį buvo 21 narys akademikas, apie 200 narių, apie 110 narių pagalbininkų, vienas garbės narys.

 Veikla 
Lietuvių katalikų mokslo akademija organizuoja mokslinį darbą ir populiarina mokslą, telkdama visų mokslo sričių katalikų pasaulėžiūros mokslininkus, gyvenančius Lietuvoje ir užsienyje, siekiančius mokslo ir krikščioniškosios minties bei kultūros vienovės, siekia sudaryti jiems palankesnes sąlygas moksl. tyrimams ir moksliniam darbui. LKMA priklauso tarptautinei katalikų intelektualų federacijų asociacijai Pax Romana.

 Istorija 
Idėją steigti katalikų mokslo akademiją 1908 m. iškėlė kun. Pranciškus Petras Būčys, bet sumanymas tuo metu liko neįgyvendintas. 1922 m. spalio 22 d. steigiamajame susirinkime Kaune išrinkta LKMA valdyba. Iki Antrojo pasaulinio karo LKMA surengė 3 suvažiavimus Kaune (1933 m., 1936 m., 1939 m.), nuo 1930 m. prisidėjo prie Lietuviškosios enciklopedijos rengimo, leido Suvažiavimo darbus (t. 1 1935 m., t. 2 1937 m., t. 3 1940 m.), biografijų leidinį „Užgesę žiburiai“ (1930 m.). 1927 m. A. Dambrausko-Jakšto iniciatyva pradėta rengti žymių žmonių enciklopedinį žodyną (iki 1940 m. mašinraščiu parengti 5 t.). SSRS okupacinė valdžia 1940 m. akademiją uždarė.

Po Antrojo pasaulinio karo Lietuvos atstovas Paryžiuje Stasys Antanas Bačkis laiškais ragino į užsienį pasitraukusius LKMA narius ir vyskupus atkurti akademiją. Romoje 1954 m. akademijai atkurti sudaryta Reorganizacinė komisija. Tęstinumą paliudyti į komisijos narius pasiūlyti buvę LKMA centro valdybos nariai Zenonas Ivinskis ir Juozas Eretas). 1956 m. pasirašytas LKMA su centru Romoje atkūrimo aktas ir įregistruoti LKMA įstatai. Įsteigti LKMA skyriai, vadinamieji židiniai: Čikaga, Niujorkas, Bostonas, Detroitas, Monrealis, Torontas, Deitonas, Miunchenas, Otava, Putnamas, Saint Petersburgas, Los Andželas. Visi skyriai priklausė centro valdybai Romoje.

Romoje veikė LKMA padalinys – Dokumentinės medžiagos apie Lietuvos religinę padėtį centras. 1965 m. kunigų K. Razmino, P. Jatulio ir R. Krasausko iniciatyva Romoje įkurtas LKMA Istorijos ir religinės kultūros lietuvių institutas. 1957–1988 m. kas trejus metus buvo rengiami LKMA suvažiavimai JAV (Čikaga, Niujorkas, Bostonas, Detroitas, Saint Petersburgas, Los Andželas), Vokietijoje (Hiutenfeldas), Kanadoje (Torontas) ir Italijoje (Roma). 1973 m. prel. Pranciškus Mykolas Juras akademijai perleido savo įkurtą Amerikos lietuvių kultūros archyvą (ALKA). Siekiant įteisinti šią nuosavybę pagal JAV veikiančius įstatymus 1972 m. Amerikoje veikiantis Lietuvos katalikų mokslų akademijos skyrius Konektikuto valstijoje įregistruotas kaip pelno nesiekianti savarankiška organizacija ir tokiu statusu veikia iki šiol.

LKMA skelbė mokslo veikalus ir šaltinius: leido „Suvažiavimo darbus“, „Metraštį“ (nuo 1965 m.), biografijų seriją „Negęstantieji žiburiai“, istorijos šaltinių seriją „Fontes Historiae Lithuaniae“, Antano Salio, Stasio Šalkauskio, Zenono Ivinskio raštus, kitus veikalus, daugiausia istorijos ir literatūros temomis.

Lietuvoje atkurti Lietuvių katalikų mokslo akademiją sumanyta 1989 metais. 1990 m. vasario 17 d. sušaukta steigiamoji konferencija, išrinkta krašto valdyba (pirmininkas Giedrius Uždavinys). Ji 1991 m. Vilniuje surengė XV suvažiavimą. 1992 m. išeivijos ir Lietuvos nariai bendrai išrinko naują Centro valdybą, centras perkeltas į Vilnių. Įsteigtos Istorijos, Pedagogikos, Psichologijos, Etnologijos, Katechetikos, Informatikos, Architektūros, Medicinos ir kt. sekcijos. Vilniaus skyriuje veikė Bažnyčios istorijos studijų grupė, 2006 m. reorganizuota į Krikščionybės istorijos Lietuvoje studijų centrą. 2007 m. LKMA įsteigė Humanitarinių tyrimų institutą. LKMA surengė suvažiavimus Vilniuje (1991 m., 1997 m., 2006 m., 2009 m., 2012 m., 2015 m.), Kaune (2004 m.), Klaipėdoje (2000 m.) ir Šiauliuose (2003 m.), t. p. mokslinių konferencijų, seminarų, viešų paskaitų, inicijuoja mokslinių tyrimų projektus, skiria premijas mokslininkams, studentams. Nuolat leidžia „Lietuvių katalikų mokslų akademijos metraštį“, Bažnyčios istorijos studijas, mokslinių darbų rinkinius, t. p. istorijos šaltinius, atsiminimus, humanitarinės tematikos mokslines knygas: iki 2012 m. pabaigos išėjo 160 leidinių Lietuvių katalikų mokslo akademija 1922–2012: Istorinė apžvalga ir bibliografija, Vilnius: LKMA, 2012}, iki 2020 m. dar 16 knygų (kai kurios drauge su Naujasis Židinys-Aidai).

 Pirmininkai 
 Vyskupas Juozapas Jonas Skvireckas – 1922–1926 m.
 Prelatas Adomas Dambrauskas-Jakštas – 1926–1938 m.
 Stasys Šalkauskis – 1938–1940 m.
 Vyskupas Vincentas Padolskis – 1956–1959 m.
 Kunigas Antanas Liuima – 1959–1992 m.
 Giedrius Uždavinys – 1992–1997 m.
 Vyskupas Jonas Boruta – 1997–2006 m.
 Paulius V. Subačius – 2006–2015 m.
 Danutė Gailienė – 2015–2020 m.
 Liudas Jovaiša – nuo 2020 m.

 Lietuvių katalikų mokslų akademijos akademikai 
PavardėSritis Išrinkimo ir veiklos metai Vytautas Ališauskas istorija 2015 Juozas Ambrazevičius-Brazaitis filologija 1939–1974 Vanda Aramavičiūtė edukologija 2006–2017 Audrys Juozas Bačkis kanonų teisė 2003 Darius Baronas istorija 2015 Jonas Boruta SJ fizika 1997Vilmantė Borutaitėbiochemija2020 Pranciškus Būčys teologija 1936–1951 Blažiejus Česnys teologija 1936–1944 Adolfas Damušis chemija 1964–2003 Pranas Dovydaitis teisė, filosofija 1933–1942 Juozas Eretas filologija 1936–1984 Danutė Gailienė psichologija 2009 Juozas Girnius filosofija 1964–1994 Kęstutis K. Girnius filosofija 2000 Julijonas Gravrogkas inžinerija 1959–1968 Bronius Grigelionis matematika 1991–2014 Jonas Grinius filologija 1959–1980 Gintaras Grušas kanonų teisė 2015 Stasys Yla JAV; teologija 1961–1983 Zenonas Ivinskis istorija 1939–1971 Adomas Dambrauskas-Jakštas teologija-filosofija 1933–1938 Juozas Jakštas istorija 1970–1989 Liudas Jovaiša istorija 2009 Mečislovas Jučas istorija 2006–2019 Sofija Kanopkaitė biochemija 2000 Kazys Napaleonas Kitkauskas  architektūra 2006 Antanas Klimas filologija 1970–2016 Antanas Kučinskas istorija 1970–1988 Vytautas Landsbergis muzikologija 1997 Antanas Liuima teologija 1959–2000 Antanas Maceina filosofija 1961–1987 Irena Regina Merkienė etnologija 2006 Vytautas Merkys istorija 2003–2012 Guido Michelini filologija 2009–2020 Vacys Milius etnografija 1997–2005 Juozas Leonas Navickas filosofija 1970–1998 Kazys Pakštas geografija 1939–1960 Antanas Paškus-Paškevičius psichologija, filosofija 1961–2008 Vytautas Pavilanis medicina 1970–2006 Justinas Pikūnas psichologija 1961–2018 Aldona Prašmantaitė istorija 2006 Paulius Rabikauskas Bažnyčios istorija 1961–1998 Arvydas Ramonas teologija 2009 Mečislovas Reinys filosofija 1939–1953 Povilas Rėklaitis menotyra 1970–1999 Antanas Rubšys teologija 1961–2002 Antanas Salys filologija 1959–1972 Alfredas Erichas Senas filologija 1964–1978 Arūnas Streikus istorija 2009 Paulius V. Subačius filologija 2006 Simas Sužiedėlis istorija 1961–1985 Stasys Šalkauskis filosofija 1933–1941 Antanas Tyla istorija 1991–2018 Giedrius Uždavinys medicina 1991Mikas Vaicekauskasfilologija2020 Stasys Vaitekūnas geografija 2006–2016 Vytautas Vardys politiniai mokslai 1970–1993 Angelė Vyšniauskaitė etnografija 2000–2006 Romualdas Zalubas astrofizika 1959–2003 Zigmas Zinkevičius filologija 1991–2018 Vanda Žekonienė agronomija 2003

 Šaltiniai 

 Literatūra 
 Aldona Vasiliauskienė. Lietuvių katalikų mokslo akademija, Vilnius, 1992.
 Lietuvos katalikų mokslų akademijos genezės aspektai. Lietuvos katalikų mokslų akademijos metraštis, 2003 m., t. 22.
 Vytauto Didžiojo universiteto ir Lietuvių katalikų mokslo akademijos 70-metis (sud. J. Čepinskis). – Kaunas: Litera Univ. Vytauti Magni, 1993.

 Nuorodos 
 Lietuvių katalikų mokslo akademija

Kategorija:Mokslų akademijos
Mokslu
Kataliku